[Luister] Jannie Moolman praat oor ‘Classics is groot’Foto: Verskaf Classics is groot, ŉ musiekkonsert deur die vervaardigers van Afrikaans is Groot, vind op 30 Julie in die Moreletapark-ouditorium in Pretoria plaas. Verskeie plaaslike bekende kunstenaars soos Jannie Moolman, Corlea Botha, Timothy Moloi, Lindiwe Bongani en Joseph Clark is in dié konsert te sien. Internasionale bekendes soos Patrizio Buane asook Amira, die Holland’s Got Talent-ster. Moolman sê die classics in die konserttitel verwys nie na klassieke musiek nie. “Ons het juis besluit op Classics is groot en nie “klassiek is groot” nie. Klassiek verwys na operamusiek of na musiek van komponiste soos Brahms. Classics is ŉ genre en sluit in liedjies wat klassiek geword het, soos dié van ABBA en Elvis Presley,” sê hy. Hy sê aanhangers van die gewilde Afrikaans is Groot-konserte het hom en Corlea gevra om dié soort musiek meer gereeld te sing. “Die konsert het sy oorsprong gehad by die klassieke element van Afrikaans is Groot, en mense was dol daaroor. Ons het besluit om ŉ hele aand daaraan te wy.” Aanhangers kan uitsien na ŉ 30-stuk orkes wat saam met die kunstenaars optree. “Daar is baie konserte vir musiekgenres soos pop, jazz en R&B, maar nie vir classics nie. Hoewel almal ŉ plek in die bedryf het, glo ons daar is nie genoeg plekke waar kunstenaars hulself in die classics-genre kan uitleef nie,” het hy bygevoeg. Kaartjies vir Classics is groot is beskikbaar by Ticketpro. Besoek ook die Classics is Groot Facebook-blad vir meer inligting.